Byrådskandidat Gert Ingolf Johansen, der stiller op for Dansk Folkeparti i Aalborg kommune er rasende. I morges blev han mødt af et sørgeligt syn, da der systematisk var ødelagt omkring 100 valgplakater på strækningen på Indkildevej og til byen Visse. - Der er åbenbart nogle som ikke har noget til overs for de demokratiske spilleregler i vores samfund. Ødelæggelsen er gået ud over plakater fra alle partier undtagen de Socialdemokratiske plakater. Jeg vil overhovedet ikke gå ind i en diskussion om, hvem der kan have ødelagt plakaterne, men jeg kan blot konstatere, at der er nogle der ikke ønsker at deltage i de demokratiske værdier på lige fod med os andre, uanset politisk holdning, siger Gert Ingolf Johansen. Han vil ikke kalde hærværket for "drengestreger". - Flere af mine valgplakater på strækningen var hængt op i fire meters højde i frit terræn. Det kan umuligt lade sig gøre at ødelægge dem uden, at man har haft en lang stige til rådighed. Det er en skam for demokratiet, siger Gert Ingolf Johansen.
Omkring 100 valgplakater ødelagt på strækningen fra Indkildevej til Visse.